SF's gruppemedlemmer i Region Nordjylland opfordrer Dansk Regioner til at fjerne kommunikationschef Jacob Winther fra sin post. Opfordringen kommer, efter at den tidligere særlige rådgiver, eller spindoktor, for daværende forsvarsminister Søren Gade (V) atter er blevet beskyldt for i 2007 at lække oplysningen om, at Jægerkorpset skulle til Irak. De tre - af SF's i alt fire - medlemmer af Region Nordjylland skriver i et brev til partiets medlemmer af Danske Regioners bestyrelse, at det "både var dumt og uigennemtænkt", at Jacob Winther i første omgang blev ansat. - Vi spørger os selv, om det overhovedet er rimeligt, at vi fortsat overlader ansvaret for Danske Regioners kommunikation til Jacob Winther? Og vi tænker, om omverdenen vil tage det alvorligt, når kommunikationschefen fremover skal håndtere medierne, hedder det i brevet. SF's gruppeformand i Region Nordjylland, Lene Linnemann, mener, at Danske Regioner må forholde sig til udviklingen i den såkaldte lækagesag. Senest har Ekstra Bladet offentliggjort en omstridt lydfil, hvor TV2-journalisten Rasmus Tantholdt udpeger i samtalen Jacob Winther som manden bag lækagen, der ifølge forsvaret bragte danske soldaters liv i fare. - Det er ikke holdbart, at Jacob Winther skal repræsentere Danske Regioner. Bestyrelsen bør drøfte, hvad der nu skal ske, siger Lene Linnemann. Da Jacob Winther fik sin nuværende stilling i 2010, understregede den daværende administrerende direktør hos Danske Regioner, Per Okkels, at han var den bedst kvalificerede til jobbet. Per Okkels ønskede ved den lejlighed ikke at kommentere konsekvenserne, hvis beskyldningerne mod den tidligere spindoktor var rigtige. SF's gruppeformand i Danske Regioners bestyrelse, Flemming Stenild, afviser dog at tage sagen op: - Sådan nogle ansættelser på kontorchefniveau er den administrerende direktørs ansvar og ansvarsområde. Jacob Winther har hele tiden afvist at have noget at gøre med lækagen. /ritzau/

Referat:
Det er ikke holdbart, at Jacob Winther skal repræsentere Danske Regioner, lyder det fra SF i Nordjylland.